Rohde ‘voel verantwoordelik’ oor vrou se doodJason Rohde. Foto: Armand Hough/ANA Die Wes-Kaapse hooggeregshof het Donderdag gehoor Jason Rohde voel verantwoordelik vir die dood van sy vrou. “Hy voel verantwoordelik vir die dood van sy vrou weens die buite-egtelike verhouding en het diep berou oor wat hy aan sy familie gedoen het.” Só het dr. Kevin Stoloff, Rohde se psigiater, Donderdag getuig nadat adv. Graham van der Spuy, Rohde se regsverteenwoordiger, hom as eerste getuie ter strafversagting van vonnis geroep het. Rohde is op 8 November skuldig bevind aan die moord op sy vrou, Susan, op 24 Julie 2016. Stoloff het getuig Rohde is sedert 8 September 2016 tot op hede sy pasiënt. Hy het hom op 13 November 2018 die laaste keer gesien in die hospitaalvleuel van die Pollsmoor-gevangenis. Volgens Stoloff was Rohde baie bekommerd oor sy dogters en hoe die hofsaak hulle beïnvloed. Hy was ook baie bekommerd oor sy ma. Volgens Stoloff was Rohde se geestelike toestand tydens die ontmoeting in skrille kontras met sy toestand in Januarie vanjaar toe hy behandeling ontvang het vir erge depressie. Daar is toe bevind Rohde het selfmoordgedagtes en geen hoop vir die toekoms gehad het nie. Tydens verlede maand se ontmoeting het hy nie meer simptome van erge depressie of selfmoordgedagtes getoon nie. Hy het volgens Stoloff ook weer ŉ bietjie hoop vir die toekoms gehad. Jason en Susan Rohde Foto: Facebook Stoloff het hierna getuig oor Rohde se persoonlikheid. “Ek het hom oor die afgelope twee jaar leer ken. Hy is ietwat van ŉ private persoon. Hy het ambisie en is suksesvol. Voor 2016 se gebeure was sy selfbeeld meer as voldoende.” Volgens Stoloff is Rohde ŉ gelykmatige persoon en is daar nie ŉ geskiedenis wat aandui dat hy uitbarstings van woede kry nie. Daar is ook getuig dat Rohde geen persoonlikheidsgebreke het wat aan geweld wat in intieme verhoudings voorkom gekoppel word nie. Volgens Stoloff pas Rohde nie in die kategorie van mans wat hul vroue vermoor nie. Hy was nie magsugtig nie en is ook nie ŉ jaloerse persoon nie, volgens Stoloff. Stoloff het tydens sy getuienis sy kommer uitgespreek oor Rohde se huidige geestelike toestand. Hy het gesê sou Rohde weer depressief raak, wat volgens hom heel waarskynlik is, moet hy behandeling ontvang en in die tronk waar hy is se hospitaalvleuel opgeneem word. Van der Spuy het Stoloff versoek om meer inligting te verskaf oor sy ontmoeting met Rohde in Januarie toe hy baie depressief was. Stoloff het getuig dat hy medikasie voorgeskryf en aanbeveel het dat Rohde opgeneem word vir behandeling. Hy het toe getuig oor die twee polisiebeamptes wat by sy deur opgedaag het in Februarie en daarop aangedring het dat Rohde hof toe gaan al was hy opgeneem. Regter Gayaat Salie-Hlophe wou egter weet of hierdie inligting relevant is vir getuienis ter strafversagting. Salie-Hlophe en Van der Spuy het in ŉ woordewisseling hieroor betrokke geraak. Salie-Hlophe het die hof verdaag nadat Van der Spuy sy vinger na haar gewys het. Die saak duur voort.